SKRIFTLIG FORESPØRGSEL E-0198/03

af Margot Keßler (PSE) til Rådet

(3. februar 2003)

Om: Vestsahara besøg af Europa-Parlamentets ad hoc-delegation menneskerettigheder

Europa-Parlamentets ad hoc-delegation for Vestsahara aflagde den 12. marts 2002 besøg i Laayoune, hovedstad i dette territorium, som ikke har selvstyre. Der blev afholdt et møde i Laayoune Parador Hotel med medlemmer af det civile samfund, herunder Saharawi-menneskerettighedsaktivisterne.

Mødet fandt sted efter anmodning fra Europa-Parlamentets delegation, som tog spørgsmålet om de civile borgeres sikkerhed op. Delegationsformanden, Catherine Lalumière MEP, lovede i enhver henseende at give garanti for, at mødets deltagere ikke ville blive udsat for trusler fra de marokkanske myndigheders side efter dette møde. Efter mødet med medlemmerne af Europa-Parlamentet, blev formanden for og en lang række medlemmer af den lokale ikke-statslige organisation Forum for Sandhed og Retfærdighed: Sahara-afdelingen, som deltog i dette møde, forfulgt af den marokkanske besættelsesstyrke. Saharawi-deltagerne var formanden for den ikke-statslige organisation, Moutik Lahoussine, Eddymaoui Abdessalem, Ennassiri Ahmed, Elmoussaoui Edkhil og Mohamed Elmoutaouikil.

Moutik Lahoussine blev fyret fra sit job (i virksomheden Sepomer Sahara SARL) som følge af hans møde med Europa-Parlamentets ad hoc-delegation. De andre medlemmer af Saharawi-delegationen blev tilbageholdt ved adskillige lejligheder og retsforfulgt af politiske årsager.

Adskillige medlemmer af Sahara-afdelingen af organisationen Forum for Sandhed og Retfærdighed og Saharawi-menneskerettighedsaktivisterne har i den seneste tid været skydeskive for trusler.

Hvad gør Rådet i anledning af disse krænkelser af menneskerettighederne?

Hvilke diplomatiske foranstaltninger træffer Rådet i betragtning af, at Kongeriget Marokko er besættelsesmagt i Vestsahara, med henblik på at forbedre situationen for ovennævnte personer, som mødtes med ad hoc-delegationen?

Hvilke foranstaltninger vil Rådet træffe med hensyn til Europa-Parlamentets næste rejser til dette territorium, der ikke har selvstyre?

Svar

(13. maj 2003)

Rådet noterer sig de begivenheder, som det ærede parlamentsmedlem omtaler.

Rådet følger opmærksomt spørgsmålet om Vestsahara. Det støtter fuldt ud FN og navnlig FN-generalsekretærens personlige udsending, James Baker, i bestræbelserne på at finde en varig løsning, der er i nøje overensstemmelse med internationale retsregler, menneskerettighederne og demokratiet. James Baker rejste i januar til området for at forelægge parterne et forslag til en politisk løsning på konflikten. FN's Sikkerhedsråd besluttede i slutningen af januar at forlænge Minurso's mandat indtil den 31. marts 2003, således at parterne uden tidspres kan tage stilling til forslaget i en konstruktiv ånd.

Respekt for de demokratiske principper og de grundlæggende frihedsrettigheder er et væsentligt element i associeringen mellem EU og tredjelande. Disse spørgsmål tages derfor regelmæssigt op under de politiske dialogmøder, som EU afholder med de pågældende lande, bl.a. inden for rammerne af associeringsaftalerne. I forbindelse med det seneste møde i Associeringsrådet med Marokko den 24. februar 2003 i Bruxelles understregede Rådet endnu en gang nødvendigheden af at sikre, at de borgerlige rettigheder og menneskerettighederne respekteres i fuldt omfang i Vestsahara. EU tillægger de humanitære hensyn i forbindelse med denne konflikt særlig betydning. EU er altid gået ind for, at der hurtigst muligt iværksættes humanitære foranstaltninger, således at tilliden mellem parterne genoprettes.

Marokko forsikrede på mødet den 24. februar 2003 EU om, at man er villig til at forhandle en politisk løsning, navnlig med den algierske part, og at man er rede til at bilægge de 30 år gamle stridigheder. EU udtrykte håbet om, at denne tilnærmelse viser sig at være befordrende for den endelige løsning på spørgsmålet om Vestsahara og til fordel for befolkningernes fremtid og den regionale integration af Maghreb som helhed.

Rådet henviser endvidere det ærede parlamentsmedlem til sit svar på forespørgsel P-2254/02 fra Marianne Eriksson.

Med hensyn til det sidste spørgsmål, som det ærede parlamentsmedlem stiller, tilkommer det ikke Rådet at udtale sig herom.